Diari Oficial de la Generalitat Valenciana


Sumari del DOGV 6803, del 25-06-2012 (2012/6262)

DECRET 99/2012, de 22 de juny, del Consell, pel qual es crea la Comissió Tècnica de Seguretat de Basses per a Reg de la Comunitat Valenciana.
---------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2012/06/22/99**

### Versions

 10/12/2024 - Actualitat  11/07/2024 - 09/12/2024  Text inicial: 26/06/2012 - 10/07/2024 

### Dades del document

Número de DOGV
:   6803

Data del DOGV
:   25-06-2012

Secció del DOGV
:   I. DISPOSICIONS GENERALS

Número del document
:   2012/6262


Data del document
:   22-06-2012

Organisme emissor
:   Conselleria d'Agricultura, Pesca, Alimentació i Aigua

Tipus de document
:   Decret

Anàlisi jurídica

 Descriptors 

:   * ordenació hidroagrícola
    * reglament intern
    * legislació
    * organització administrativa
    * aigua estancada

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

*Versió vigent: 10.12.2024*

*Decret 99/2012, de 22 de juny, del Consell, pel qual es crea la Comissió Tècnica de Seguretat de Basses per a Reg de la Comunitat Valenciana.*

Preàmbul

El Reial Decret 9/2008, d'11 de gener, va modificar el Reglament del Domini Públic Hidràulic aprovat pel Reial Decret 849/1986, d'11 d'abril, i va afegir-hi el títol VII, que tracta de la seguretat de preses, embassaments i basses.

Amb esta modificació, l'article 360.2 del Reglament del Domini Públic Hidràulic atribuïx a les comunitats autònomes la designació dels òrgans competents en matèria de seguretat en relació amb les preses, embassaments i basses situats en el domini públic hidràulic la gestió de les qual els corresponga, i, en tot cas, en relació amb les preses, embassaments i basses ubicades fora del domini públic hidràulic.

El Decret 113/2011, de 2 de setembre, del Consell, pel qual se va aprovar el Reglament Orgànic i Funcional de la Conselleria d'Agricultura, Pesca, Alimentació i Aigua, va determinar que és la Direcció General d'Aigua l'òrgan que té les competències i atribucions derivades de la normativa sectorial aplicable en matèria de seguretat de preses, embassaments i basses per a reg ubicades fora del domini públic hidràulic.

Es considera adequat crear la Comissió Tècnica de Seguretat de Basses per a Reg de la Comunitat Valenciana, i reglamentar la seua composició i funcions, a la qual cosa es procedix per mitjà d'este decret.

En virtut d'això, complits els tràmits procedimentals previstos en l'article 43 de la Llei del Consell, a proposta de la consellera d'Agricultura, Pesca, Alimentació i Aigua i amb la deliberació prèvia del Consell, en la reunió del dia 22 de juny de 2012,

DECRETE

*Article 1. Objecte*

Este decret té com a objecte la creació i regulació de la composició, organització i funcions de la Comissió Tècnica de Seguretat de Basses per a Reg de la Comunitat Valenciana.

*Article 2. Creació i naturalesa de la comissió*

1. Es crea la Comissió Tècnica de Seguretat de Basses per a Reg de la Comunitat Valenciana, amb les funcions, competències, composició i funcionament establits en el present decret.

2. Li correspon l'estudi, la deliberació i la presa d'acords respecte de les funcions que se li assignen en este decret i les que se li puguen assignar, sempre en referència a les basses per a reg la competència de les quals correspon a la Generalitat.

*Article 3. Competència i funcions de la comissió*

Correspon a la Comissió Tècnica:

1. Informar preceptivament els projectes de disposicions de caràcter general aplicables en tot el territori de la Comunitat Valenciana en matèria de seguretat de basses per a reg.

2. Informar preceptivament les normes tècniques de seguretat de basses.

3. Promoure la subscripció de convenis de col·laboració en matèria de seguretat de basses, així com l'intercanvi d'informació entre les administracions competents.

4. Elevar a les administracions competents propostes relatives a les condicions i procediments per a obtindre i renovar el títol d'entitat col·laboradora en matèria de control de la seguretat de basses per a reg.

5. Conéixer els plans d'emergència i les normes d'explotació aprovats per l'òrgan competent en matèria de seguretat de basses per a reg.

|  |
| --- |
| L'apartat 5 de l'article 3 es modifica per l'article 106  de la [Llei 6/2024, de 5 de desembre, de la Generalitat](https://dogv.gva.es/va/eli/es-vc/l/2024/12/05/6/dof/vci/html), de simplificació administrativa (DOGV núm. 10663 de 09.12.2024). |

*Article 4. Composició de la comissió*

1. La comissió tècnica estarà presidida per la persona titular de la direcció general amb competències en matèria de seguretat de basses per a reg de la Generalitat. Actuarà com a secretari o secretària de la comissió una de les persones vocals designades per la persona titular de la direcció general amb competències en matèria de seguretat de basses per a reg que, amb esta finalitat, serà nomenat per esta.

La comissió tindrà els vocals següents:

a) Dos vocals que es designaran per la persona titular de la direcció general amb competències en matèria de seguretat de basses per a reg.

b) Dos vocals que es designaran per la persona titular de la direcció general amb competències en matèria de protecció civil i gestió d'emergències

c) Dos vocals que es designaran per la persona titular de la Federació Valenciana de Municipis i Províncies.

d) Dos vocals que es designaran per la persona titular de la Federació de Comunitats de Regants de la Comunitat Valenciana.

Per cada una de les persones membres de la comissió es nomenaran les persones membres suplents corresponents.

El règim jurídic i l'actuació de la comissió s'ajustarà al que es disposa en la secció tercera del capítol II del títol preliminar de la Llei 40/2015, d'1 d'octubre, de règim jurídic del sector públic.

2. La comissió podrà acordar, quan els assumptes a debat ho facen necessari o convenient, l'assistència, amb veu i sense vot, de funcionaris, personal d'alguna de les federacions o especialistes en la matèria que es tracte, als efectes que la informen i l'assessoren.

3. La comissió es reunirà a sol·licitud de la directora o director general amb competències en matèria d'infraestructures hidràuliques de regadiu o de la directora o director general amb competències en matèria de protecció civil i gestió d'emergències, i almenys dos vegades a l'any.

|  |
| --- |
| L'apartat 1 de l'article 4 es modifica per l'article 106  de la [Llei 6/2024, de 5 de desembre, de la Generalitat](https://dogv.gva.es/va/eli/es-vc/l/2024/12/05/6/dof/vci/html), de simplificació administrativa (DOGV núm. 10371 de 09.12.2024). |

*Article 5. Règim jurídic de funcionament*

1. La comissió podrà adoptar normes reguladores del seu règim de funcionament, en desplegament del que disposa este decret.

2. En absència d'estes normes, serà aplicable la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.

DISPOSICIÓ ADDICIONAL

*Única. Incidència pressupostària*

El compliment i posterior desplegament d'este decret no podrà tindre cap incidència en la dotació dels capítols de gasto assignats a la conselleria competent en matèria d'infraestructures hidràuliques de regadiu, en la data de publicació d'este decret, i, en tot cas, hauran de ser atesos amb els mitjans personals i materials de l'esmentada conselleria.

DISPOSICIÓ DEROGATÒRIA

*Única. Derogació normativa*

Queden derogades totes les disposicions del mateix rang o inferior que s'oposen al que disposa este decret.

DISPOSICIÓ FINAL

*Única. Entrada en vigor*

Este decret entrarà en vigor l'endemà de la publicació en el *Diari Oficial de la Comunitat Valenciana*.

València, 22 de juny de 2012

El president de la Generalitat,

ALBERTO FABRA PART

La consellera d'Agricultura, Pesca, Alimentació i Aigua,

MARITINA HERNÁNDEZ MIÑANA


Còpia Permalink ELI